Ind vs Aus: मेलबर्न टेस्‍ट में सचिन तेंदुलकर के इस 'बड़े' रिकॉर्ड की बराबरी कर सकते हैं विराट कोहली..  
एक कैलेंडर ईयर में 12 शतक लगा चुके हैं सचिन
उन्‍होंने वर्ष 1998 में किया था यह कारनामा
मेलबर्न में शतक बनाया तो सचिन की बराबरी कर लेंगे विराट
भारत और ऑस्‍ट्रेलिया (India vs Australia) के बीच चार टेस्‍ट मैच की सीरीज का तीसरा मैच 26 दिसंबर से मेलबर्न (Melbourne) में खेला जाएगा. बॉक्सिंग डे (Boxing Day Test) के अवसर पर खेले जाने वाले इस टेस्‍ट में टीम इंडिया के कप्‍तान विराट कोहली (Virat Kohli) के पास मास्‍टर ब्‍लास्‍टर सचिन तेंदुलकर (Sachin Tendulkar) के इस महत्‍वपूर्ण रिकॉर्ड की बराबरी करने का मौका है. किंग कोहली इस कैलेंडर ईयर में अब तक 11 शतक लगा चुके हैं. पर्थ में हुए सीरीज के दूसरे टेस्‍ट में उन्‍होंने शतकीय पारी खेली थी. विराट यदि मेलबर्न टेस्‍ट में भी शतक बनाने में सफल रहे तो क्रिकेट के सभी फॉर्मेट में एक कैलेंडर ईयर में 12 शतक बनाने के सचिन तेंदुलकर के रिकॉर्ड को बराबर कर लेंगे.
विराट ने तेंदुलकर को इस मामले में पछाड़ा, वॉन ने कहा- इससे बेहतर बल्लेबाज नहीं देखा
सचिन ने वर्ष 1998 में एक कैलेंडर ईयर में 12 शतक लगाने का कारनामा किया था. उन्‍होंने इस वर्ष इंटरनेशनल क्रिकेट के सभी फॉर्मेटों में मिलाकर 39 मैच की 42 पारियों (पांच बार नाबाद) में 2541 रन (औसत 68.67) बनाए थे जिसमें 12 शतक और आठ अर्धशतक थे. विराट की बात करें तो कैलेंडर ईयर 2018 में उन्‍होंने अब तक 36 मैचों की 45 पारियों में सात बार नाबाद रहते हुए 2653 रन बनाए हैं, इस दौरान नाबाद 160 रन उनका सर्वोच्‍च स्‍कोर (औसत 69.81) रहा है. कोहली इस वर्ष क्रिकेट के सभी फॉर्मेट में मिलाकर 11 शतक और आठ अर्धशतक बना चुके हैं. बॉक्सिंग डे टेस्‍ट में विराट कोहली के पास एक और रिकॉर्ड की बराबरी का मौका है. ऑस्‍ट्रेलिया के पूर्व कप्‍तान रिकी पोंटिंग (Ricky Ponting) ने कैलेंडर ईयर 2005 में 2833 रन बनाए थे. विराट यदि मेलबर्न टेस्‍ट में 181 रन बनाने में कामयाब हुए तो पोंटिंग के इस रिकॉर्ड को तोड़ सकते हैं.
ऑस्‍ट्रेलिया के पूर्व कप्‍तान स्‍टीव वॉ ने विराट कोहली की इन दो महान क्रिकेटरों से की तुलना...
वैसे, एक कैलेंडर ईयर में सर्वाधिक रन बनाने का रिकॉर्ड (सभी फॉर्मेट में) श्रीलंका के कुमार संगकारा के नाम पर है. संगकारा ने वर्ष 2014 में 2868 रन बनाए थे जिसमें आठ शतक और 18 अर्धशतक शामिल थे. वर्ष 2005 में बनाए गए 2833 रन के साथ रिकी पोंटिंग इस सूची में दूसरे स्‍थान पर हैं. गौरतलब है कि विराट कोहली इससे पहले वर्ष 2017 में भी 46 मैचों में 2818 रन बना चुके हैं. उस समय वे 51 रन के अंतर से संगकारा और 16 रन के अंतर से रिकी पोंटिंग के रिकॉर्ड को पीछे छोड़ने से चूक गए थे.
सौरव गांगुली बोले, 'वनडे क्रिकेट में सचिन तेंदुलकर के स्‍तर के हैं विराट कोहली'